नई दिल्ली: हर्ष विहार में 17 साल की लड़की से गैंगरेप के तीनों आरोपियों को पुलिस ने गिरफ्तार कर लिया है। थाने के करीब ही पीड़ित लड़की के जीजा को चाकू मारकर इस वारदात को अंजाम दिया गया था। आरोपियों की शिनाख्त राजीव सल्लू और इकराम के तौर पर हुई है। दो आरोपियों के खिलाफ चोरी और लूटपाट 6-6 केस हैं, जबकि तीसरे आरोपी पर मुकदमा है। शिनाख्त परेड होनी है, इसलिए पुलिस ज्यादा जानकारी साझा नहीं कर रही है। तीनों आरोपियों को अदालत में पेश किया गया, जहां से जेल भेज दिया गया है।
जानकारी के मुताबिक, पीड़ित लड़की हर्ष विहार इलाके में रहती है। वह मंगलवार शाम को अपने जीजा के साथ अलीगढ़ से दिल्ली आई थी। दोनों आनंद विहार बस अड्डे से ऑटो लेकर देर रात 2.00 बजे मंडोली जेल के पास उतरे। यहां से पैदल ही घर जाने लगे। बुध विहार चौक के पास आरोपी राजीव, सल्लू और इकराम ने इन्हें रोक लिया। चाकू की नोक पर जीजा का पर्स लूट लिया। इसी दौरान एक आरोपी ने लड़की को सूनसान गली में घसीट लिया।
जीजा ने विरोध किया तो उनके हाथ में चाकू मार दिया। फिर आरोपियों ने बारी-बारी से वारदात को अंजाम दिया और जान से मारने की धमकी देकर फरार हो गए। थाने से महज 400 मीटर दूरी पर गैंगरेप की वारदात की सूचना मिलते ही जिले में हड़कंप मच गया। पुलिस ने गुरुवार को आरोपियों को गिरफ्तार कर लिया।